Document ID: 31992R3279

31992R3279
L 327/1
SLUŽBENI LIST EUROPSKE UNIJE
09.11.1992.
UREDBA VIJEĆA (EEZ) br. 3279/92
od 9. studenoga 1992.
o izmjeni Uredbe (EEZ) br. 1601/91 o utvrđivanju općih pravila o određivanju, opisivanju i prezentiranju aromatiziranih vina, aromatiziranih pića na bazi vina i aromatiziranih koktela na bazi vina
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegove članke 43. i 100.a,
uzimajući u obzir prijedlog Komisije (1),
u suradnji s Europskim parlamentom (2),
uzimajući u obzir mišljenje Gospodarskog i socijalnog odbora (3),
budući da treba zabraniti uporabu zatvarača ili folije na bazi olova koji se koriste kao pokrov za mehanizme zatvaranja na posudama u kojima se aromatizirana vina, aromatizirana pića na bazi vina i aromatizirani kokteli na bazi vina stavljaju na tržište kako bi se izbjegao rizik od kontaminacije, posebno slučajnim kontaktom s ovim proizvodima, kao i rizik od zagađenja okoliša otpadom koji sadrži olovo koje je dio tih zatvarača ili folije; budući da, međutim, proizvođačima i korisnicima ovih zatvarača i folije treba dati vremena za prilagodbu na primjenu dotične zabrane samo od 1. siječnja 1993.; budući da je također potrebno dozvoliti prodaju proizvoda pakiranih u boce opremljene prije gore navedenog datuma sa zatvaračima ili folijom na bazi olova do isteka zaliha;
budući da je potrebno prilagoditi određene definicije aromatiziranih pića na bazi vina kako bi se bolje uzele u obzir tradicionalne proizvodne prakse;
budući da Uredbu (EEZ) br. 1601/91 (4) zbog toga treba izmijeniti,
DONIJELO JE OVU UREDBU:
Članak 1.
Uredba (EEZ) br. 1601/91 mijenja se kako slijedi:
1.
U članku 2. stavku 3. točki (a), prvi podstavak zamjenjuje se sljedećim:
„(a)
sangria:
piće dobiveno od vina:
-
aromatizirano dodavanjem prirodnih ekstrakata ili esencija agruma,
-
s ili bez soka od ovog voća,
-
po mogućnosti:
-
s dodanim začinima,
-
zaslađeno,
-
s dodanim CO2,
i čija je dobivena alkoholna jakost po volumenu manja od 12 % vol.”
2.
Članak 2. stavak 3. točka (e) zamjenjuje se sljedećim:
„(e)
kalte ente:
aromatizirano piće na bazi vina dobiveno miješanjem vina, biser vina ili biser vina s dodanim CO2 s pjenušavim vinom ili pjenušavim vinom s dodanim CO2 i dodavanjem prirodnih tvari ili ekstrakata limuna, čiji se okus mora jasno osjetiti. Gotov proizvod mora sadržavati najmanje 25 % po volumenu pjenušavog vina ili pjenušavog vina s dodanim CO2;”.
3.
Članku 8. dodaje se sljedeći stavak:
„4.a Od 1. siječnja 1993. flaširani proizvodi obuhvaćeni ovom Uredbom ne mogu se držati s ciljem prodaje ili stavljati na tržište u spremnicima opremljenima mehanizmima za zatvaranje prekrivenima takvim zatvaračima ili folijom na bazi olova. Međutim, prodaja proizvoda u bocama opremljenima prije tog datuma takvim zatvaračima ili folijom dozvoljena je do isteka zaliha.”
Članak 2.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 9. studenoga 1992.

Labels: 3
17